[{"text_idx": "#000005", "text": "Garai haiek klandestinoak izan ziren. Gogoan ditut bi elkarrizketa horiek, artean EHGAM legalizatu gabe zegoen. Egiako pisu batean sei bat laguni egin nien elkarrizketa. Oso zaila zen horiekin kontaktua egitea. Banuen ikaskide bat EHGAMen zebilena, eta hari esker egin nuen elkarrizketa. Gogoan dut oso etxe zabala zela hirigunean, etxe zabala baina oso iluna, eta gogoan dut itzala nagusi zela elkarrizketa hartan. Mesfidantza pixka bat ere bazutela esango nuke. Uste dut euskaraz kolektibo horri egindako lehen elkarrizketa izan zela. Zaila zen; orain ikusita gezurra dirudi, baina halaxe da. Elkarrizketa asko egin nituen. Esker oneko agertuko naiz garai hartako Zeruko Argia eta Argia-ko lagunekin, haiek eman zidaten aukeragatik, zeren eta nik azken batean elkarrizketa horiek guztiak egin nahi nituen. Asko ikasi nuen, eta oso serio hartzen nituen elkarrizketa haiek. Genero hori zaila iruditzen zait, eta oso ongi pasatzen nuen horiek egiten. Eta gero, batez ere, elkarrizketak osatzen. Inork ez ninduen estutzen, gustura egiten nituen. Musikariak, pailazoak, kirolariak... Nik egiten nituen elkarrizketak ezagutu nahi nituen elkarrizketatuekin. Eta hori abantaila handia da. Uste dut orain kazetaria, askotan, presaka dabilela."}, {"text_idx": "#000016", "text": "Beti dut kezka idazteko orduan. Lehenengo pertsonaren erabilera hain zaila iruditzen zait, iruditzen zitzaidan ez ote nintzen ur handitan sartu. Eta kezka horrek lan handia eman dit. Hirugarren pertsonarekin aisa moldatzen naiz eta errazagoa zait jarraitzea. Zalantza gutxiago eragiten dizkit, baina lehenengo pertsona sartzea, eta kasu honetan ez da bakarra, asko dira lehenengo pertsonan ari direnak, eta, gainera, hiru atal ditu eta halako simetria bat... Alde formaletik iruditzen zitzaidan hor saltsa zegoela, eta ez nekien onik aterako ote nintzen. Horrek kezkatzen ninduen."}, {"text_idx": "#000019", "text": "Duintasunaren aldeko zerbait irudikatzen da protagonistarengan: \u201cBukatu behar al dut? Ba, buka dezadan duin, eta egin dezadan egin beharrekoa, eta garbi, gainera\u201d. Agertzen da beste mutil bat, esango nuke herri handi eta industrial batean hazia. Garai batean, punkak indarrean ziren."}, {"text_idx": "#000025", "text": "Uste dut galdera bati erantzunez egin nuela, ez dut gogoratzen. Badakizu, nire fobiak baditut eta horietako bat erromantizismoa da. Horrek ez du gauza onik ekarri. Orduan, badago nostalgia bat oso pozoitsua, galdutakoa goraipatzearena. Baina nola? Folklorearen bidez."}]